"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast taas One Way saatesse!
Saade jõuab teieni meie Helsingi Kaisanieme stuudiost.
Täna pühendame kogu saate õpetusele. Paulus kirjutab:
"Jumalakartus on suur tuluallikas, kui ta on ühendatud rahulolemisega."
Tapani Suonto õpetuse teemaks on "Rahulolemise õnnistus."
Sõna elavaks
Armuannid tuliseks
Kutsumus kirkaks
Usk kaineks
Jeesus lähedaseks
Jüngerluskool
1. Timoteuse 6:6 -
"Ent jumalakartus on suur tuluallikas, kui ta on ühendatud rahulolemisega."
Kunagi viskas Nebukadnetsar kolm jumalakartlikku meest
tulisesse ahju.
Jumal võib lubada, et Tema lapsed satuvad vahel silmitsi surmaga,
et ilmuda neile ülestõusmise Jumalana.
Ilma surmata pole ka ülestõusmist.
Peame neis eluvõitlustes tugevaks jääma,
et neist võitjaina välja tulla.
Taanieli sõbrad on hea näide võidust.
Nebukadnetsar ütles Piiblis:
Eks me heitnud kolm seotud meest tulle?
Vaata, ma näen nelja meest vabalt tules käivat
ja neil pole midagi viga, neljas aga on välimuselt jumalate poja sarnane.”
Millel põhines Taanieli sõprade võit tol kriitilisel hetkel?
Võit saavutati eelkõige nende südameis.
Võit oli rahulolemine isegi keset tragöödiat.
Kui kuningas ähvardas neid tulise ahjuga,
ütlesid Taanieli sõbrad:
"Jumal, keda me teenime, võib meid päästa tulisest ahjust.
Aga kui ka mitte, ei kummarda me sinu kuldkuju."
Võit pole võimalik rahuldumata Jumala tahtega.
Kui tol kriitilisel hetkel oleks jumalakartlike meeste südames
olnud mäss, nõudmised, kibedus Jumala suhtes,
oleks nad tuhaks põlenud.
Nad oleks otsustaval hetkel kaotanud oma julguse
ja kummardanud Nebukadnetsari ebajumalat.
Seda on juhtunud ka paljude teistega
ja seepärast ei kuule tulevased sugupõlved neist midagi.
Võidud ja kaotused otsustatakse alati südames.
Mäletad, kuidas Aabraham ja Lott läksid kord teel tõotatud maale tülli.
Piibel ütleb - Siis Aabram ütles Lotile:
"Eks ole kogu maa su ees lahti? Mine nüüd minu juurest ära,
lähed sina vasakut kätt, lähen mina paremat kätt."
Aabraham otsustas rahulduda oma osaga ilma võitluseta
ja jätta oma saatuse Jumala kätte. Ta lasi Lotil valida.
Ta sai tol hetkel võidu südames.
Ta teadis, et taevasi rikkusi ei saa keegi varastada.
See hetk oli Aabrahami jaoks suur võit.
Ta rahuldus vähimaga ja päris tõotatud maa.
Lott lootis inimesele, iseendale, ja sattus Soodomasse.
Aabraham rahuldus oma osaga, isegi kõige vähimaga.
Nii peaksime meiegi tegema.
Maine inimene ei suuda usus Jumala tahtega rahulduda.
Kui ta ei näe inimsilma eest peidetud taevaseid varandusi,
hakkab ta tihti mässama.
Ta võtab oma saatuse enda kätte ja asub lihas oma osa kaitsma
ning sellega Jumal kaasa ei lähe. Paulus kirjutab:
"Meile, kes me ei pea silmas nähtavat, vaid nähtamatut,
sest nähtav on mööduv, nähtamatu aga igavene."
Sellele peaksimegi pilgu kinnitama. Siis on ka lihtsam rahulduda.
Kui Joosua ja Kaaleb püüdsid julgustada kartlikku Iisraeli rahvast
tõotatud maad vallutama, põles nende südameis
kindel usk Jumalasse ja Jumala antavasse võitu,
mis otsustatakse nähtamatus maailmas.
Kui teised Moosese maakuulajad külvasid Iisraeli rahvasse vaid hirmu
julgustasid need kaks usus edasi liikuma.
Nad erinesid teistest niivõrd, et Jumal ütles:
"Neis on teistsugune vaim." Nad olid täiesti teistmoodi.
Joosua ja Kaalebi süda oli teistest erinev -
nad rahuldusid Jumala tahtega, sest teadsid,
et selles peituvad alati suurimad õnnistused.
Nad vaatasid kaugemale kui nähtavasse reaalsusse
ja saavutasid oma usu kohase võidu.
Paulus õhutas meil toidu ja riietega rahul olla.
Mõni mõtleb: Milline trööstitu mõte!
Kas Jumal midagi muud ei tõotagi, kui püksid jalga ja leiva suhu?
Kas siin midagi muud polegi?
Tahtsime palju enamat.
Paulus ei räägi neis salmides sinu riide- või külmkapi sisust,
vaid sinu südame olukorrast.
Ta räägib õnnistuse saladusest - rahulolemisest;
et rahulduksime oma osaga igas olukorras.
Kujutleme tihti, et õnne otsustavad välised saavutused,
kuid õnne otsustab siiski sinu sisemine elu.
Sinu sisimas maailmas käivad tõelised lahingud
ning saavutatakse võidud ja kaotatakse lahingud.
Hingevaenlane tahab, et meie sisemaailm oleks kaoses.
Ta võitleb Jumala vastu, kes tahab luua meie sisimas
oma riigi rahu igas olukorras.
Mida vähem muresid ja koormaid sul on,
seda tugevam sa oled,
sest jumalakartus koos rahuloluga on suur tuluallikas.
Rõõm Issandas on teie tugevus.
Üks mees palvetas aastaid, et ta saaks keeltega rääkimise anni.
Ta lasi teistel enda eest palvetada ja tegi kõik, mis suutis,
ometi ei hakanud ta keeltes rääkima.
Ta pettus selles nii sügavalt, et muutus külmaks ja läks teist teed.
Ta hakkas teenima maailma
ning lõpuks varisesid tema usk ja elu katastroofiliselt kokku.
Kogu pere sattus suurtesse kannatustesse.
Põhjuseks oli Piibli õpetus armuandide kohta.
Oleme viimasel ajal One Ways palju armuandidest rääkinud.
Täna tahan öelda midagi neile, kes ei räägi keeltes ega prohveteeri,
ega tervenda haigeid.
Piibel ütleb: "Ega kõik ole imetegijad?
Ega kõigil ole tervekstegemise armuandeid?
Ega kõik räägi keeltega? Ega kõik tõlgitse?"
Seegi piiblisõna teostub meie ajal. Kuigi palume armuande
ja oleme neist viimasel ajal palju rääkinud, ütleb Piibel:
ega kõik.
On asju, mida oleksin vajanud enda elus enda meelest
juba kümneid aastaid tagasi, kuid mulle pole neid antud.
Ometi ei taha ma olla kunagi pettunud, vaid tänulik.
See on olnud minu jaoks hea.
"Minu armust on sulle küllalt," ütleb Piibel.
Jumal teab, mis on mulle parim. Jumal teab, mida kanda jaksan.
Sest kõigi Jumala antud andidega käivad kaasas ka kohustused.
Jumala andide kandmine pole alati lihtne.
Olen rääkinud keeltes aastakümneid, mitte küll pidevalt.
Mul on olnud keeltega rääkimise armuand.
Hindan seda, kuid võin öelda,
et see pole midagi Jeesuse Kristuse tundmise kõrval.
Armuand pole kõige tähtsam, vaid Jeesuse Kristuse tundmine.
Ükski saadaolev and pole Jeesuse kõrval kunagi midagi.
Kui seda võrrelda Tema tundmisega, on see vaid kahvatu vari.
Kui inimene innustub armuandidest ja nende kasutamisest
ning peab seda maailma keskpunktiks, võib see tähendada,
et ollakse alles lapsed.
Oleme oma usutee alguses tegelikult kõik lapsed,
kuid Jumal tahab, et saaksime täiskasvanuiks.
Kristluses on üks asi võrreldamatu kõigi teiste religioonidega,
vaid üks keskne asi.
See pole tervendamise and, imeteod, prohveteerimine jne.
Kõike seda leiab isegi New Age'ist ja teistest religioonidest,
kuigi see ei lähtu Jumalast.
See ainus unikaalne asi on Jeesus Kristus.
See teeb kristluse unikaalseks, võrreldamatuks kõigi teiste uskudega.
Olen alati tahtnud rõhutada, et elu on Kristuses,
mitte selles, mida Ta annab, vaid selles, mis Ta on.
Armuandidegi põhieesmärk on austada maailmas üht isikut -
Jeesust Kristust.
Kordan seda: Kõikide armuandide põhieesmärk
on juhtida maailma tähelepanu Jeesusele Kristusele,
ning osutada Tema armu ja armastust.
Ta on sul juba olemas, sa tunned näidendi peategelast.
Isegi kui sul pole kõike, mida igatsed
ja enda meelest vajad; pole kõiki õnnistusi ja armuande,
sul on Tema.
Paljud on kui rikas mees, kes istub kullahunniku otsas
ja muretseb, et rahakott on tühi.
Ta ei mõista, mis tal Kristuses olemas on.
Piibel ütleb: "Jääge rahule sellega, mis teil on, sest tema on öelnud:
Ma ei hülga sind ega jäta sind maha!”
Ta on sul juba olemas.
Seepärast on jumalakartus koos rahulolemisega suur tuluallikas.
Keset kõike seda ütleb Piibel samas:
"Taotlege suuremaid armuande. Ja ma näitan teile veel ülevama tee.
Kui ma räägiksin inimeste ja inglite keeli,
aga mul ei oleks armastust,
siis ma oleksin kumisev vasknõu või kõlisev kuljus.
Ja kui mul oleks prohvetianne ja ma teaksin kõiki saladusi
ja ma tunnetaksin kõike ja kui mul oleks kogu usk,
nii et ma võiksin mägesid teisale tõsta,
aga mul ei oleks armastust, siis poleks minust ühtigi."
Paulus räägib armastusest.
Armastus pole armuand, armastus on tee.
See on tee ka armuandide saamise ja piibelliku kasutamise juurde.
Mis on see tee, mida Paulus rõhutab?
See tee on põhimõtteliselt Jeesus Kristus.
Temast tuleb armastus, mis täidab meie südamed,
ja paneb meid hoolima kannatavast maailmast
ning janunema Kristuse ilmumist keset maailma viletsust.
Jeesusest Kristusest piisab, sest Tema on tee õnnistuste juurde.
Tema on ka armuandide tegelik sisu.
Armuannid pole midagi ilma Kristuseta.
Tee, millest Paulus kirjutab, pole valikuvõimalus
mitmete teiste kristluse vormide seas vaid see on ainus õige tee.
See on võrreldamatu tee Püha Vaimu ilmumise juurde.
See tee on armastus;
armastus Jeesuse ja ligimese vastu.
Ei saa armastada Jeesust, kui ei armastata oma ligimest.
Peame armastama isegi vaenlasi.
"Kõik, mida teete ühele minu vähimaist vendadest,
teete te minule."
Jeesus ütles: "Mina olen tee."
Tema on armastuse allikas, Tema ise on see armastus.
Kunagi Soomet külastanud jutlustaja Ken Wright,
kes oli pärit vist Uus-Meremaalt, rääkis kord ühel koosolekul,
kuidas Jumal teda kasutanud oli, et haigeid tervendada.
Kuid ta tunnistas,
et Jumal pole talle kunagi andnud tervendamise armuandi.
Kuid tema südant täitis nii suur kaastunne ja armastus
kannatavate inimeste suhtes, et ta palvetas südamest:
Jumal, anna armu, ja tervenda! Ja haiged saidki terveks.
Ta oli ka ise haige, ega saanud vist kunagi terveks.
Kuid Jumal kasutas teda.
Jumala armastus sai tema läbi voolata.
Ta oli täis kaastunnet ja armastust ning armuannid tegutsesid.
Ta oli vägev jumalamees, kes ka prohveteeris
ja tundis hästi Püha Vaimu.
Sisimas tundis ta end aga väga vaesena.
Kui too armastus meid vallutab, kui käime sel imelisel teel,
ei jää keegi vaeseks ega külmaks; seal täituvad unelmad.
Igatseme, et igaüks leiaks end taas ja taas sellelt teelt.
Et igatseme armuande, õpetame neist,
pole kuidagi vastuolus rahuloluga.
Piibel ütleb: Olge rahul sellega, mis teil on;
ja teisal: Taotlege suuremaid armuande.
Kõigepealt peame olema õigel teel, peame leidma elule õige aluse.
Peame olema südames rahul sellega, mis Jumal on meile andnud;
rõõmustama Temas ja olema valmis kõigeks,
mida Issand tahab juurde lisada.
Peame mõistma, et tegelikult on meil Jeesuses Kristuses kõik olemas.
Tema on meie aare.
Lõpuks on kõiges küsimus Jeesuse ilmumises,
mitte meie kangelastegudes, vapruses või ilusates kogemustes.
Armuandide ja väe otsimises esineb vahel ka motiive,
millega Püha Vaim kaasa ei tule.
Vahel võivad valed motiivid Jumala tegevust takistada.
Armuannid teevad kahjuks inimese vahel suureks
ja tõstavad ta teistest kõrgemale.
Seepärast mõtlevad paljud: Ma pole midagi,
sest mul pole seda või teist;
kui mul pole seda või teist kutsumist, pole ma midagi väärt.
Iseenda halvustamine ja teistega võrdlemine räägib sellest,
mis meil südames on.
Võime otsida armuande valedel motiividel.
Sel juhul on Jumala töö meis veel pooleli.
See on vale tee.
Õige tee on armastuse tee; kui armastame Jeesust ja ligimest.
Sel juhul rahuldume oma osaga ja rõõmustume Issandas,
ning mõistame, et Jumal on kõiges armastus,
ja meil on põhjust Teda tänada.
Kord kohtasin üht välismaa venda, keda Jumal kasutas tervendamises.
Tal oli tervendamise armuand ja ta pidas koosolekuid,
kus kirikud olid puupüsti täis ning aastaid tervenes palju haigeid.
Nad tulid tema koosolekutele tuhandete kilomeetrite tagant.
Sündisid imed ja paljud tulid usule.
Tal oli üks mure - see kõik oli lakanud.
Ükskõik kui palju ta ka inimeste eest ei palvetanud,
keegi ei saanud terveks.
Kuigi ta tegutses endiselt, ei tulnud keegi enam koosolekuile.
Kõik, mille keskel ta aastaid elas, oli lõppenud.
Seepärast oli ta väga murtud.
Ma ei tea, miks see juhtus.
Kui sinuga peaks kunagi juhtuma,
et Jumal kasutab sind mõne aja ühel või teisel viisil,
ja siis see lõpeb, pea meeles, et see, mida sa teed
ja mis sulle on antud, pole midagi selle kõrval,
mis sul on Jeesuses Kristuses.
Kuigi kaotaksime kõik, on meil ikkagi Jeesus
ja Temas on kõik, mida vajame.
Armuandide eesmärk on vaid Kristusele au anda.
Teiseks - ma ei tea selle venna saatuse põhjust.
Võib-olla Jumal testis, mis talle tõeliselt oluline on.
Ükski asi ei saa muutuda meile kallimaks kui Jeesus Kristus.
Muidu paneb see Jeesuse muretsema.
Piibel ütleb:
Kadeduseni ta igatseb Vaimu, kes on asunud meisse.”
Kingitus ei saa kunagi olla tähtsam kui kingi andja.
See on terve, tasakaalukas kristlus. Peame sellest kinni hoidma.
Kui armastus on meie tee, ei vii ka annid meid eksitusse.
Sellel teel võivad täituda ka meie unistused.
Jeesuse armastamine pole algus, vaid kõige tuum ja sisu;
kõik kulmineerub selles.
Kui nii on, ei komista me valel moel otsima ja armastama ande
ega unusta andide andjat.
Me ei eksi ka rahulolematusse, kuna kõige sisu on Jeesus,
ja Teda ei kaota me kunagi.
Armuandidest rääkides mainitakse ühe ohuna alati
inimese uhkeks minemist.
On tõsi, et võime kergesti uhkeks minna.
Paljude teenimistöö on katkenud, kui nad on muutunud uhkeks
ja võtnud endale au selle eest, mis kuulub Jumalale.
Olen näinud paljusid selliseid juhtumeid.
Oht pole vaid selles, et muutume uhkeks,
kui Jumal meid kuidagi kasutab, vaid ka see,
et ignoreerime Jumalat.
See on veelgi salakavalam kui uhkus.
Kui uhkus saab komistuseks, järgneb sellele tihti langemine -
seksuaalne langemine, rahade väärkasutus, vargus, pettus,
või eksiõpetusse langemine.
Neid on aastate jooksul palju nähtud.
Selliste langemiste taga on tihti vaimne uhkus.
Piibel ütleb: Uhkus käib enne langemist.
Kõigepealt tuleb uhkus ja seejärel lubab Jumal langeda
ja peatab uhke inimese.
Kui Jumalat ignoreerime, jääme tihti ise kõrvale.
Jumal paneb inimese hetkeks kõrvale.
Nii kiiresti möödus tänane pooltund.
Tapani Suonto jätkab nädala pärast samal teemal.
Loodetavasti kohtume.
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri